1 Miljoen Verwag By Byeenkoms Bid Omkeer In Suid-Afrika Grootste Biddag In SA-Geskiedenis - Joy! Digital
1 Miljoen Verwag By Byeenkoms Bid Omkeer In Suid-Afrika Grootste Biddag In SA-Geskiedenis
"Suid-Afrika sal ná 22 April nooit weer dieselfde wees nie", sê Angus Buchan. Hy verwys na die "It's time"-byeenkoms op 'n plaas 4 km buite Bloemfontein, waar daar meer as 'n miljoen Suid-Afrikaners verwag word.
Alle aanduidings is dat dit die grootste biddag in die geskiedenis van Suid-Afrika sal wees.
"Die biddag is vir die ganse Suid-Afrikaanse nasie van alle geslagte, rasse en denominasies wat bekommerd is oor die venyn, haat, geweld, moord en korrupsie in die land," sê Buchan.
Hy sê dit is tyd dat ons moet ophou vingerwys, verkleineer en beledig, erken dat elkeen van ons op 'n manier 'n aandeel het daaraan, en mekaar in Christus omhels.
"Die tyd het NOU aangebreek (It's time) om op te hou om net daaroor te praat. Ons verklaar oorlog teen liefdeloosheid en disrespek vir menslike lewe. Die streep word nou in die sand getrek op 22 April."
Almal wat Jesus erken as dié Vredevors wat die toestand in land kan omkeer, word uitgenooi om die biddag by te woon. Hierdie byeenkoms is 'n openbare 'oorlogsverklaring' teenoor die bose magte van satan wat die vrede van Suid-Afrika wil steel en wat rasse en individue teen mekaar aanhits.
Die vlammetjie vir die byeenkoms is aangesteek deur 'n video wat deur 'n man op WhatsApp versprei is, met 'n desperate uitroep dat oom Angus of enige ander geestelike leier in Suid-Afrika moet ingryp en so 'n samekoms moet reël. Buchan het toe in reaksie daarop 'n video op sosiale media versprei en binne ure 1,8 miljoen reaksies daarop gehad.
Intussen word voorbereidings getref op die plaas, Wilde Als, buite Bloemfontein, om 1 miljoen mense te akkommodeer.
Dit is 'n een-daggeleentheid van 10:00 tot 16:00 op Saterdag 22 April. Slegs toiletgeriewe word verskaf. Almal wat dit bywoon moet selfversorgend wees met eie kos en water. Daar sal wel staanplekke op buurplase wees vir tente en woonwaens vir diegene wat reeds die vorige dag wil opdaag. Daar word verwag dat duisende mense in gastehuise en op gasteplase in die Bloemfontein-omgewing sal tuisgaan.
"Saterdag 22 April is 'n dag waaroor geslagte in die toekoms nog lank oor gaan praat. Wees deel van die toekoms en kom bid saam," vra Buchan.